מנחם אבירם

מנחם ("מֶן") אבירם (אברמוביץ) (16 ביולי 1926 – 13 בפברואר 2015) היה איש צבא ישראלי, מלוחמי תש"ח, ממפקדי חטיבת הצנחנים ומפקד אוגדה 49.

== ביוגרפיה ==
אבירם נולד בראשון לציון, בן למשפחת אברמוביץ ממייסדי המושבה. למד בבית הספר העממי "חביב" ובגימנסיה הריאלית במושבה. בעל תואר ראשון בחוגים לכלכלה ולמדעי המדינה מהאוניברסיטה העברית בירושלים, בוגר בית הספר לפיקוד ומטה École d'état Maior בצרפת. בוגר קורס גבוה למנהלים A.M.P. באוניברסיטת הרווארד בארצות הברית.

=== שירותו הצבאי ===
אבירם התנדב לארגון ההגנה בגיל 17. השתתף בקורס מפקדי מחלקות שנערך בכפר החורש ב-1945. שימש נוטר במשטרת היישובים העבריים. במלחמת העצמאות שירת בגדוד 52 של חטיבת גבעתי, תחת פיקודו של יעקב פרי (פרולוב). במהלך המלחמה קודם לתפקיד מפקד פלוגה ולחם בקרבות גוש עציון, חוליקאת, בית גוברין, עיבדיס ולטרון. לאחר המלחמה המשיך את שירותו בצה"ל, עבר קורס מג"דים ונתמנה למפקד גדוד 13 (גדעון) בחטיבת גולני. בתקופת פעולות התגמול שירת כראש ענף מבצעים במטכ"ל.

בשנת 1956 נשלח ל"קורס פיקוד ומטה" (École d'état-major) בפריז והוחזר ארצה לקראת מבצע קדש, בו שימש קצין-תיאום עם הצנחנים. כעבור שבוע חזר לפריז, כדי לסיים את הקורס, ובשנת 1957 נתמנה למפקדה השני של חטיבת הצנחנים הסדירה, במקומו של אריאל שרון. כאשר סמג"ד בחטיבה, אריק רגב, הועמד למשפט צבאי, העיד אבירם עדות שקר להגנתו, ובעקבות זאת הודח מתפקידו על ידי הרמטכ"ל, חיים לסקוב, אך הוחזר לתפקידו על ידי ראש הממשלה ושר הביטחון, דוד בן-גוריון. לאחר שנתיים כמח"ט הצנחנים הועלה לדרגת אלוף-משנה.

בשנת 1960 סיים את תפקידו בצנחנים, עבר הסבה לשריון ונתמנה לסגן מפקד גייסות השריון. במלחמת ששת-הימים פיקד על חטיבה 60, חטיבה משוריינת באוגדת הפלדה בפיקוד ישראל טל, ולאחריה נתמנה למפקד המכללה הבין-זרועית לפיקוד ולמטה של צה"ל.

בשנים 1969–1972 שירת כמפקד רצועת עזה וצפון סיני.

השתחרר מצה"ל בדרגת תת-אלוף.

=== לאחר שחרורו מצה"ל ===
לאחר שחרורו מצה"ל, מונה בשירות מילואים, לסגן-מפקד עוצבת געש, אוגדת שריון בפיקוד הצפון. במלחמת יום הכיפורים הופקד על גיוס כוחות המילואים של האוגדה, בפיקודו של רפאל איתן. לאחר המלחמה מונה למפקד אוגדה 49.

ב-1972 מונה למנהל בקבוצת כור תעשיות, ובמסגרת זו הפך בשנת 1974 למנכ"ל נשר מפעלי מלט ישראליים למשך 11 שנים. לאחר מכן כיהן במשך שבע שנים כיושב ראש מועצת המנהלים של נשר. במסגרת תפקידו, פעל לפיתוח המפעלים ובין היתר היה מיוזמי הקמת הקו היבש במפעל ברמלה, אשר הגדיל בצורה משמעותית את יכולות הייצור של החברה. בשנים 2003–2006 חזר לכהן כיו"ר המנהלים של נשר.

מן עסק רבות בהתנדבות לגופים רבים בהם חבר ועדת הביקורת של קופת חולים כללית, תיאטרון הקאמרי, תיאטרון גשר, האופרה הישראלית והאגודה לזכויות החולה.

נפטר ב-2015 ונטמן בבית העלמין גני אסתר בראשון לציון.

=== חיים אישיים ===
נישא לנעימה לבית רוטנברג גלילי, ונולדו להם שלושה ילדים.

==קישורים חיצוניים==

* [https://web.archive.org/web/20131009224210/http://www.zanhanim.org.il/show_item.asp?levelId=43935&itemId=244&itemType=0 מנחם אבירם 1957–1960], מתוך האתר הרשמי של חטיבת הצנחנים
* [https://yomkipurwar.mod.gov.il/persons/Pages/MenachemAviram.aspx?query=מנחם+אבירם&type=papers,pictures,movies,maps,tapes,files&pageindex=1&pagefirst=0 מנחם אבירם], באתר ארכיון צה"ל ומערכת הביטחון
* [http://www.gen-mus.co.il/person/?id=3367 אבירם (אברמוביץ) מנחם מן], באתר האינטרנט של מוזיאון ראשון-לציון
* 
* 
* דב גולדשטיין, [http://www.jpress.nli.org.il/Olive/APA/NLI_heb/SharedView.Article.aspx?parm=RLNWQxUOe9GL5FQ170p4ZjEhCJy%2B6DS%2FIf%2FY2LtpXFIQG7h90hsYzOBEvwGlyTxKYw%3D%3D&mode=image&href=MAR%2F1982%2F10%2F08&page=20&rtl=true אין להפריד בין הדרג הצבאי והמדיני, הנושאים באחריות משותפת], מעריב, 8 באוקטובר 1982

== הערות שוליים ==

קטגוריה:תתי-אלופים בצה"ל
קטגוריה:מפקדי אוגדת הבשן
קטגוריה:מפקדי חטיבה 27
קטגוריה:מפקדי חטיבת הצנחנים
קטגוריה:חיילי צה"ל במלחמת יום הכיפורים
קטגוריה:מפקדי המכללה לפיקוד ולמטה
קטגוריה:מפקדי חטיבת אגרוף הברזל
קטגוריה:מפקדי גדודים בחטיבת גולני
קטגוריה:אנשי משטרת היישובים העבריים
קטגוריה:אנשי היישוב ילידי הארץ
קטגוריה:מנכ"לים יוצאי שירות קבע בצה"ל
קטגוריה:מנכ"לי כור תעשיות ובנותיה
קטגוריה:אישים הקבורים בבית הקברות גני אסתר בראשון לציון
קטגוריה:בוגרי בית הספר חביב
קטגוריה:בוגרי הגימנסיה הריאלית
קטגוריה:בוגרי האוניברסיטה העברית בירושלים
קטגוריה:קציני צה"ל בוגרי בית הספר הגבוה למלחמה בפריז
קטגוריה:מפקדי חטיבות במלחמת ששת הימים
קטגוריה:מפקדי פלוגות במלחמת העצמאות
קטגוריה:חיילי חטיבת גבעתי (תש"ח)
קטגוריה:ישראלים שנולדו ב-1926
קטגוריה:ישראלים שנפטרו ב-2015